bluuebunny/crossref_metadata_2025 huggingface dataset:
Διερεύνηση των αντιλήψεων στελεχών πρωτοβάθμιας εκπαίδευσης στην Ελλάδα σχετικά με τον ρόλο του σύγχρονου σχολείου στην προαγωγή της εκπαίδευσης για το περιβάλλον και την αειφορία
Authors: Δουλάμη Ευγενία
Published: September 2021

Η παρούσα διδακτορική διατριβή έχει ως στόχο να διερευνήσει τον ρόλο που μπορεί να διαδραματίσει το σύγχρονο σχολείο στην προαγωγή της εκπαίδευσης για το περιβάλλον και την αειφορία, μέσα από τις απόψεις στελεχών πρωτοβάθμιας εκπαίδευσης. Στο θεωρητικό μέρος παρουσιάζονται οι έννοιες και η προβληματική της αειφορίας και της αειφόρου ανάπτυξης, το πλαίσιο της εκπαίδευσης για την αειφορία, όπως επίσης και θέματα διοίκησης ενός αειφόρου σχολείου. Κεντρικό ρόλο στην ερευνητική διαδικασία κατέχει η επιλογή της ποιοτικής έρευνας. Για τη συλλογή του υλικού διενεργήθηκαν ατομικές προσωπικές συνεντεύξεις, ώστε να διερευνηθούν οι απόψεις και οι στάσεις των συμμετεχόντων. Στην έρευνα έλαβαν μέρος σαράντα (40) στελέχη πρωτοβάθμιας εκπαίδευσης από την Περιφέρεια Ανατολικής Μακεδονίας και Θράκης και τους Νομούς Έβρου και Ροδόπης. Ως εργαλείο συλλογής δεδομένων χρησιμοποιήθηκε η ημι-δομημένη συνέντευξη με δέκα ανοιχτά ερευνητικά ερωτήματα που οδήγησαν σε πέντε άξονες: (1) αειφορία-αειφόρος ανάπτυξη, (2) αειφόρο σχολείο, (3) εκπαίδευση για το περιβάλλον και την αειφορία, (4) διοίκηση και αειφορία, (5) συνεργασία σχολείου και τοπικής κοινότητας. Στη συνέχεια συγκροτήθηκαν τα αντίστοιχα κριτήρια και διατυπώθηκαν είκοσι τέσσερα ερωτήματα, στα οποία κλήθηκαν οι ερωτώμενοι να απαντήσουν. Η ανάλυση των αποτελεσμάτων της έρευνας αναδεικνύει ότι ένα σχολείο με στόχο την προαγωγή της εκπαίδευσης για την αειφορία έχει ως προσδόκιμα χαρακτηριστικά: τη σχολική ηγεσία που αξιοποιεί τις αειφόρους πρακτικές, τις βιωματικές διαδικασίες μάθησης, την ενσωμάτωση της εκπαίδευσης για την αειφορία σε όλες τις μαθησιακές περιοχές του αναλυτικού προγράμματος, τη συμμετοχή όλου του σχολείου στην εκπόνηση και υλοποίηση αντίστοιχων προγραμμάτων, τη δημιουργία εταιρικών σχέσεων, την αύξηση των χώρων πρασίνου, τη μείωση του οικολογικού αποτυπώματος του σχολείου και τέλος την αξιολόγηση των διαδικασιών που υλοποιήθηκαν. Η εμπειρία της παρούσας ερευνητικής προσπάθειας επιβεβαίωσε ότι η επίτευξη "αειφορικού αλφαβητισμού" αποτελεί ύψιστη προτεραιότητα, καθώς οι εκπαιδευτικοί και τα στελέχη εκπαίδευσης αποκτούν τα χαρακτηριστικά του "αειφορικού εγγραμματισμού", για να προωθήσουν αποτελεσματικά την εκπαίδευση για το περιβάλλον και την αειφορία στα σχολεία. Τέλος, επισημαίνεται ότι, αν και το 2011, στο πλαίσιο του «Νέου Σχολείου» καταρτίστηκε οδηγός εφαρμογής του διδακτικού μαθησιακού πεδίου που αφορά την εκπαίδευση για το περιβάλλον και την αειφορία, φαίνεται ότι το περιεχόμενο αυτού του οδηγού δεν είναι γνωστό στα Στελέχη εκπαίδευσης.
Τροποποίηση της έκβασης σοβαρών gram αρνητικών λοιμώξεων μετά από οστεομυελίτιδα
Authors: Γούμενος Σταύρος
Published: September 2021

Σκοπός: Η αυξημένη επίπτωση της οστεομυελίτιδας σε ευπαθείς ομάδες, όπως οι πολυτραυματίες και οι ηλικιωμένοι μετά από επεμβάσεις αρθροπλαστικής, δημιουργεί το ερώτημα ποιά μπορεί να είναι η απόκρισή των ασθενών αυτών σε επαναλοίμωξη από μικροοργανισμούς υψηλής παθογονικότητας, όπως τα νοσοκομειακά στελέχη. Ζώα και μέθοδοι: Κόνικλοι Νέας Ζηλανδίας υποβλήθηκαν σε δύο χειρουργικές επεμβάσεις μέσα σε χρονικό διάστημα 3 εβδομάδων: εικονική οστεομυελίτιδα και εικονική πυελονεφρίτιδα (ομάδα S), εικονική οστεομυελίτιδα και πυελονεφρίτιδα από Escherichia coli (ομάδα P), οστεομυελίτιδα από Staphylococcus aureus και πυελονεφρίτιδα από Esherichia coli με ή χωρίς αντισταφυλοκοκκική θεραπεία (ομάδες OP και ODP). Η επιβίωση των ζώων μελετήθηκε καθημερινά για 14 ημέρες. Δείγματα περιφερικού αίματος συλλέχθηκαν προς απομόνωση και καλλιέργεια των μονοπυρήνων κυττάρων του περιφερικού αίματος (PBMCs). Την 14η ημέρα τα ζώα θυσιάστηκαν και ελήφθησαν ιστκά τεμάχια προς μέτρηση της δραστικότητας της μυελοϋπεροξειδάσης ουδετεροφίλων (MPO) και της βακτηριακής ανάπτυξης στους ιστούς. Στα ζώα της ομάδας ODP χορηγήθηκε άπαξ νταλμπαβανσίνη προ της πρόκλησης πυελονεφρίτιδας. Επιπλέον PBMCs από υγιή ζώα επωάστηκαν in vitro με οστικό ομογενοποίημα με ή χωρίς την παρουσία Staphylococcus aureus και οι παραγόμενες κυτταροκίνες μετρήθηκαν. Αποτελέσματα: Η θνητότητα των ζώων των ομάδων (S, P, OP) μετά την πρόκληση πυελονεφρίτιδας ήταν 0%, 50% και 8.3% αντιστοίχως. Η παραγωγή TNFα από τα διεγερμένα PBMCs ήταν σημαντικά μειωμένη στην ομάδα OP στις 48 ώρες μετά πυελονεφρίτιδας. Το ιστικό βακτηριακό φορτίο του E. coli ήταν παρόμοιο στις ομάδες P και OP. Η δραστικότητα της MPO της ομάδας OP ήταν μειωμένη. Ο παραγόμενος TNFα ήταν ακόμα πιο μειωμένος στα ζώα της ομάδας ODP, ενώ η δραστικότητα της MPO ήταν αυξημένη. Η παραγωγή TNFα μειωνόταν όταν PBMCs απομονωμένα από υγιή ζώα και επωασμένα με οστικό ομογενοποίημα, S. aureus (HKSA) ή και τα δύο διεγείρονταν μετέπειτα με E. coli (HKEC). Ακόμα περισσότερο μειωνόταν δε υπό την παρουσία αναστολέων των TLR υποδοχέων anti-TLR4 και anti-TLR9. Συμπέρασμα: H σταφυλοκοκκική οστεομυελίτιδα τροποποιεί την έμφυτη ανοσιακή απόκριση του ξενιστή παρέχοντάς του πλεονέκτημα επιβίωσης μετά από θανατηφόρο λοίμωξη του ουροποιητικού από E. Coli. Ο πιθανός μηχανισμός φαίνεται να είναι η ενίσχυση της ανοσίας μέσω ρύθμισης των υποδοχέων TLR.
Φιλελευθερισμός και δημοκρατία
Authors: Μπάδας Ευάγγελος
Published: September 2021

Στην ανά χείρας διατριβή εξετάζεται η έννοια της δημοκρατίας στη φιλελεύθερη θεωρητική παράδοση του δέκατου ένατου αιώνα και πιο συγκεκριμένα στη σκέψη του John Stuart Mill. Επιχειρείται να καταδειχθούν οι όροι εκείνοι που καθιστούν το περιεχόμενο της δημοκρατίας αντινομικό και την ίδια τη δημοκρατία μια οριακή έννοια, καθώς καλείται να δηλώσει διαφορετικές και εν πολλοίς αλληλοαναιρούμενες σημασίες. Αυτές οι αντιφάσεις αποκτούν στο έργο του Mill τον χαρακτήρα μιας ανειρήνευτης ρήξης, αφού ο φιλόσοφος επιχειρεί να υπερβεί τον στενά εννοούμενο ορίζοντα της αστικής κοινωνίας, περνώντας από τον κατακερματισμένο κόσμο των ατομικών συμφερόντων στην παράσταση μιας κοινωνίας ισότητας, ελευθερίας και αλληλεγγύης. Το βασικό βιβλιογραφικό υλικό που εξετάζω είναι πέντε από τα σημαντικότερα έργα της ώριμης περιόδου του συγγραφέα (On Liberty, Utilitarianism, The Subjection of Women, Principles of Political Economy, Considerations on Representative Government). Επιχειρηματολογώ ότι παρά το γεγονός πως ο ίδιος αντιλαμβάνεται το πραγματικό επίδικο του δημοκρατικού εγχειρήματος στη νεωτερικότητα, οι φιλοσοφικές του καταβολές τον δεσμεύουν σε μια εμπειρική μέθοδο που ανάγει διαρκώς το συγκεκριμένο σε αφηρημένο, συσκοτίζοντας τους όρους αυτής της μετάβασης. Η πρόσληψη από πλευράς του της κοινωνίας ως αθροίσματος επιμέρους ατομικοτήτων, καθώς και οι θεμελιώδεις ανθρωπολογικές παραδοχές του υπονομεύουν το ευρύτερο τελειοκρατικό του όραμα, ενώ η απόπειρά του να καταστήσει ορατό και συγκεκριμένο το περιεχόμενο αρχών όπως η δικαιοσύνη και η ισότητα φτάνει ως την επίκληση κάποιας ομοίως αφηρημένης «ωφέλειας», αφήνοντας αντικειμενικά τον τελευταίο λόγο στο τρέχον αστικό δίκαιο, στον κοινό νου ή σε ό,τι ο ίδιος αντιλαμβάνεται ως αντικειμενικά συμπεράσματα της επιστήμης, και δη της πολιτικής οικονομίας. Υπό αυτές τις συνθήκες, το ιδεώδες πολίτευμα, όπως αυτό εκτίθεται στο Representative Government, δεν κατορθώνει να ξεπεράσει το μέτρο μιας περιορισμένης σε έκταση και βάθος φιλελεύθερης δημοκρατίας, ενώ δεν ανταποκρίνεται –παρά τις όποιες πιθανές προθέσεις του συγγραφέα– στις προσδοκίες του ογκούμενου δημοκρατικού κινήματος της εποχής του.
Etude experimentale et theorique de la capture de charges par divers solutes dans le cyclohexane soumis a une irradiation ionisante
Authors: Σμπόνιας Ευάγγελος
Published: September 2021

Η παρούσα διατριβή συμβάλλει στην μελέτη των φαινομένων που προκαλούν οι ιοντίζουσεςακτινοβολίες μέσα σε μη πολώσιμα διηλεκτρικά υγρά.Αρχικά περιγράφουμε την πειραματική διάταξη που κατασκευάσαμε για να υπολογίσουμε τηνραδιοχημική απόδοση των αερίων προϊόντων, που δημιουργούνται κατά την διάρκεια τηςακτινοβόλησης ενός οργανικού υγρού. Ειδικώτερα υπολογίζουμε την ραδιοχημική απόδοση τουυδρογόνου και δείχνουμε στην περίπτωση του μείγματος κυκλοεξανίου- διφαινυλίου, ότι αυτή ημέτρηση περικλείει πολλές πληροφορίες.Μία άλλη μέτρηση που ονομάζεται «ανταγωνισμού» εφαρμόστηκε για να υπολογίσουμε τηνηλεκτρονική σύλληψη (electronic capture) από διάφορες διαλελυμένες ουσίες.Τέλος μία μέθοδος που ονομάζεται «αστραπιαία αγωγιμότητα» (flash conductivity) μας επιτρέπει ναυπολογίσουμε με άμεσο τρόπο την σταθερά που εκφράζει την ταχύτητα της ηλεκτρονικής σύλληψης.Η σύγκριση αυτών των τεχνικών μας επιτρέπει να προβούμε σε πολλές παρατηρήσεις.
Η επίδραση των πορισμάτων της ιατρικής και μαιευτικής επιστήμης στη νομοθετική και νομολογιακή αντιμετώπιση των αμβλώσεων
Authors: Σαρέλλα Αγγελική
Published: September 2021

Το αναφερόμενο πόνημα εξετάζει τα στοιχεία που διαμορφώνουν το περιεχόμενο της νομοθεσίας στο ζήτημα των αμβλώσεων σε σχέση με τα δεδομένα της επιστήμης. Στο παρασκήνιο της συλλογιστικής εδράζεται ο προβληματισμός γύρω από την επίδραση που ασκεί η επιστημονική γνώση στη νομοθετική επιλογή κατά την διαδικασία παραγωγής ενός νόμου. Στο ζήτημα της τεχνητής διακοπής της κυήσεως, όπως αυτό τυποποιείται στο άρθρο 304 ΠΚ οι επιδράσεις εντοπίζονται κυρίως στον καθορισμό της έννομης θέσης του εμβρύου μέσα από την εναρμόνιση νομικών αξιολογικών κρίσεων και δεδομένων γύρω από την εμβρυική φυσιολογία. Η έννομη θέση του κυοφορούμενου προσδιορίζεται μέσω της ποινικοποίησης της άμβλωσης έχοντας ως σημείο αναφοράς το χρονικό σημείο της βιωσιμότητας όπως αυτό συγκεκριμενοποιείται από την ιατρική επιστήμη. Η εκλεκτική άμβλωση, η θεραπευτική άμβλωση και η διακοπή της κύησης παθολογικού νεογνού αποτελούν χαρακτηριστικές περιπτώσεις που συνιστούν εξαίρεση από τον κανόνα του τιμωρητού και στις οποίες διακρίνονται τόσο άμεσες όσο και έμμεσες επιστημονικές ιατρικές επιδράσεις. Τον πυρήνα του προβληματισμού αποτελεί ο βαθμός στον οποίο ο νομοθέτης επηρεάζεται από τα επιστημονικά δεδομένα, τη συλλογιστική βάση των νομοθετικών επιλογών σε σχέση με τους σκοπούς του Δικαίου αλλά και τη σχέση τους με τους λοιπούς παράγοντες που συντελούν στο σχηματισμό του νομοθετικού κειμένου.
Φυσιολογία συστημάτων
Authors: Μόσχου Βασιλική
Published: September 2021

Η παρούσα διατριβή αποτελεί μια πρωτοποριακή έρευνα που χρησιμοποιεί αυτοματοποιημένες μεθόδους για τη μελέτη του δικτύου των πρωτεϊνών του σηματοδοτικού μονοπατιού του υποδοχέα του επιδερμικού αυξητικού παράγοντα (EGFR), το οποίο εμφανίζει βιολογική πολυπλοκότητα με μη-γραμμικές αλληλεπιδράσεις μεγάλου αριθμού πρωτεϊνών και με εκτενείς επικαλύψεις. Η διατριβή αυτή στοχεύει στην ανάπτυξη και αξιοποίηση ενός υπολογιστικού μοντέλου για το μονοπάτι του EGFR, ώστε να προκύψουν αυτόματα ακριβείς χρονοσειρές που περιγράφουν τις μεταβολές των συγκεντρώσεων των διαφορετικών πρωτεϊνών. Στόχο επίσης αποτελεί και η δημιουργία ενός μοντέλου (γράφου), που θα αναπαριστά με τη μέγιστη δυνατή ακρίβεια το αρχικό μονοπάτι. Η ανάλυση χρονοσειρών και η ακριβής αναπαράσταση του αρχικού δικτύου με τη μορφή γράφου θα μπορούσαν να οδηγήσουν στην αποκάλυψη της δομής και της δυναμικής του, ακόμα και στην πρόβλεψη της συμπεριφοράς του δικτύου κάτω από διαφορετικές αρχικές συνθήκες, καθώς και άλλων λεπτομερειών του δικτύου που είναι αδύνατο να αποκαλυφθούν πειραματικά.
Ανθρωπολογική θεώρηση στους ιερούς κανόνες
Authors: Μητρούλης Ιωάννης
Published: September 2021

Η παρούσα διατριβή αποπειράται μια ανθρωπολογική προσέγγιση των ιερών κανόνων. Χωρίζεται σε εφτά μέρη, εκ των οποίων τα πρώτα δύο ερμηνεύουν τη θεολογική και επιστημολογική εναγκαλιστική των ιερών κανόνων παράδοση και τα επόμενα πέντε εμβαθύνουν στους ανθρωπολογικούς όρους και την ανθρωπολογική πρόταση των ιερών κανόνων. Σε αυτό το σημείο, της ανθρωπολογικής προσέγγισης των ιερών κανόνων, έγκειται και η επιστημονική πρωτοτυπία της. Καταλήγει, παρ' όλα αυτά ως ένα επιστημολογικά έγκυρο ανάγνωσμα δογματικής θεολογίας στη βάση των ιερών κανόνων.
Η διδασκαλία του πολλαπλασιασμού και της διαίρεσης στην προσχολική εκπαίδευση με τη βοήθεια ΤΠΕ, βασισμένη στα ρεαλιστικά μαθηματικά
Authors: Αλεξανδράκη Φωτεινή
Published: September 2021

Οι νέες τεχνολογίες, επιφέρουν εντυπωσιακές καινοτομίες στο τοπίο του 21ου αιώνα στην εκπαίδευση. Επέρχονται αλλαγές στον τρόπο προσέγγισης της διδασκαλίας και της μάθησης, τόσο από τους εκπαιδευτικούς όσο και από τους μαθητές. Σκοπός της έρευνάς μας ήταν να διερευνήσουμε εάν η χρήση υπολογιστή και έξυπνων κινητών συσκευών (tablets) στο νηπιαγωγείο, συμβάλλουν στην κατανόηση του πολλαπλασιασμού και της διαίρεσης. Η παρούσα εργασία βασίστηκε στις αρχές της Ρεαλιστικής Μαθηματικής Εκπαίδευσης και στη μικτή πολυμορφική μάθηση και συνδύασε δραστηριότητες με τη χρήση και χωρίς τη χρήση υπολογιστή και έξυπνων κινητών συσκευών (tablets). Το δείγμα μας περιελάμβανε μαθητές νηπιαγωγείων της πόλης του Ρεθύμνου, που φοιτούσαν κατά τη σχολική χρονιά 2016-2017. Οι μαθητές των νηπιαγωγείων, χωρίστηκαν σε τρεις ομάδες. Η Πειραματική Ομάδα 1 που διδάχθηκε πολλαπλασιασμό και διαίρεση με τη χρήση υπολογιστή. Η Πειραματική Ομάδα 2 που διδάχθηκε πολλαπλασιασμό και διαίρεση με τη χρήση έξυπνων κινητών συσκευών (tablets). Η Ομάδα Ελέγχου που δεν υπεβλήθη σε διδακτική παρέμβαση, αλλά οι μαθητές διδάχθηκαν μαθηματικά με τον παραδοσιακό τρόπο. Οι μαθητές και των τριών ομάδων αξιολογήθηκαν για τις επιδόσεις τους στον πολλαπλασιασμό και στη διαίρεση με το ίδιο ερευνητικό εργαλείο, προκειμένου να συγκριθούν τα μαθησιακά αποτελέσματα στα Μαθηματικά με τη χρήση υπολογιστή, τη χρήση έξυπνων κινητών συσκευών (tablets) και την παραδοσιακή διδασκαλία στο νηπιαγωγείο. Τα αποτελέσματα έδειξαν ότι οι πειραματικές ομάδες είχαν στατιστικά σημαντική βελτίωση στις επιδόσεις τους στον πολλαπλασιασμό και στη διαίρεση, συγκριτικά με την ομάδα ελέγχου. Τα αποτελέσματα αυτά υποδηλώνουν ότι η χρήση υπολογιστή και η χρήση έξυπνων κινητών συσκευών, επιφέρουν καλύτερα μαθησιακά αποτελέσματα σε παιδιά προσχολικής ηλικίας. Στηριζόμενοι στα αποτελέσματα αυτά, μπορούμε να ισχυριστούμε ότι ο υπολογιστής και οι έξυπνες κινητές συσκευές δύναται να διαδραματίσουν ουσιαστικό ρόλο στην υλοποίηση των στόχων του αναλυτικού προγράμματος του νηπιαγωγείου στον τομέα των Μαθηματικών, εφόσον υποστηρίζονται από αναπτυξιακά κατάλληλες εκπαιδευτικές εφαρμογές.
Theory and application of systemic geopolitical analysis
Authors: Δωματιώτη Ξανθίπη
Published: September 2021

Το 1944, ο NJ Spykman υποστήριξε ότι οι γεωγραφικοί λόγοι επηρεάζουν την ισχύ και η ίδια η ισχύς είναι απαραίτητο εργαλείο για την επιβίωση ενός έθνους καθώς και για την εξέλιξη του διεθνούς συστήματος. Υπογράμμισε την ανάγκη ανασχέσεως της Ρωσίας στη Heartland. Ανέφερε ότι: «Όποιος ελέγχει τον Rimland ελέγχει την Ευρασία, όποιος ελέγχει την Ευρασία ελέγχει τη τύχη του κόσμου». Ωστόσο, η απότομη συρρίκνωση της παγωμένης επιφάνειας στην Αρκτική δημιουργεί μια νέα γεωπολιτική πραγματικότητα. Η έρευνα εξετάζει την υπόθεση εάν η ανακατανομή της ισχύος ωφελεί τη Ρωσία και τις χερσαίες δυνάμεις, εναντίον των ΗΠΑ και των ναυτικών δυνάμεων και προσεγγίζει τις διεθνείς επιπτώσεις αυτής της νέας γεωπολιτικής πραγματικότητας, η οποία περιλαμβάνει τα γεωπολιτικά σύμπλοκα της Ευρύτερης Μέσης Ανατολής και της Ανατολικής Μεσογείου.
Σεισμικές παράμετροι
Authors: Σταυρουλοπούλου Όλγα
Published: September 2021

Η παρούσα διατριβή με τίτλο «Σεισμικές Παράμετροι – Σεισμοτεκτονική Ηπείρου» εκπονήθηκε στο Εργαστήριο Σεισμολογίας του Πανεπιστημίου Πατρών στο πλαίσιο των εκτεταμένων γεωφυσικών ερευνών που διεξήχθησαν στην περιοχή της Ηπείρου, κατά το χρονικό διάστημα Αύγουστος 1998 – Ιούλιος 1999, με σκοπό τον εντοπισμό κοιτασμάτων υδρογονανθράκων.Σκοπός της Διατριβής ήταν η διερεύνηση των χαρακτηριστικών των μικροσεισμών που καταγράφηκαν από το φορητό μικροσεισμικό δίκτυο που είχε εγκαταστήσει στην περιοχή μελέτης για 12 μήνες το Εργαστήριο Σεισμολογίας του Πανεπιστημίου Πατρών, με στόχο την λεπτομερέστερη σκιαγράφηση των ενεργών τεκτονικών δομών του φλοιού της γης. Για την επίτευξη του σκοπού, εφαρμόστηκαν μέθοδοι προσδιορισμού και επαναπροσδιορισμού των εστιών των σεισμών με χρήση μοντέλου ταχυτήτων τριών διαστάσεων (3Δ), έγιναν επιλύσεις μηχανισμών γένεσης και φασματική ανάλυση των σεισμών για τον προσδιορισμό των σεισμικών παραμέτρων. Οι ενεργές δομές που αναγνωρίστηκαν, συσχετίστηκαν και συνδέθηκαν με τις ήδη γνωστές δομές της περιοχής από προηγούμενες έρευνες.
Προσωποποιημένα μοντέλα προσδιορισμού εσωτερικής έντασης φωτισμού με χρήση τεχνικών υπολογιστικής ευφυΐας
Authors: Κατσανού Βαρβάρα
Published: September 2021

Αντικείμενο της παρούσας διατριβής είναι η μελέτη της αλληλεπίδρασης κάθε ατόμου με τον τεχνητό φωτισμό και τα συστήματα σκίασης στον χώρο εργασίας και η εύρεση τεχνικών για να αποτυπώσουν και να μοντελοποιήσουν την συμπεριφορά αυτή, να προβλέψουν τις αντίστοιχες ημερήσιες δράσεις του χρήστη ανάλογα με τις εξωτερικές συνθήκες και τέλος να προσδιορίζουν για κάθε χρονική στιγμή την βέλτιστη φωτεινότητα στην επιφάνεια εργασίας του κάθε χρήστη. Η στοχαστικότητα των ανθρώπινων αντιδράσεων και οι συνεχώς μεταβαλλόμενες συνθήκες του φυσικού φωτός εισάγουν μια έντονη πολυπλοκότητα στους παραπάνω στόχους, αφού προϋποθέτουν τον συνδυασμό μεγάλου αριθμού μεταβλητών. Η κατανόηση της συμπεριφοράς και ο σχεδιασμός των κατάλληλων μοντέλων αποτελούν τους βασικούς άξονες για την εφαρμογή έξυπνων προσωποποιημένων συστημάτων διαχείρισης φωτισμού, με κυμαινόμενο φωτισμό ο οποίος θα ακολουθεί την φυσική φωτεινότητα του κάθε χώρου. Αρχικά μελετάται η επίδραση των εξωτερικών συνθηκών και των δράσεων των χρηστών στην εσωτερική φωτεινότητα μέσω των μετρήσεων που πραγματοποιήθηκαν σε τρία πανεπιστημιακά γραφεία. Τα δεδομένα των μετρήσεων αξιοποιούνται για την ανάπτυξη μιας νέας μεθοδολογίας για την μοντελοποίηση της συμπεριφοράς, που αφορά στον έλεγχο του τεχνητού φωτισμού και των περσίδων που κάνει ο χρήστης για να επιτύχει συνθήκες άνεσης στον χώρο του. Η μοντελοποίηση γίνεται με την χρήση καμπυλών συμπεριφοράς, οι οποίες αποδίδουν την πιθανότητα για τον κάθε χρήστη να δράσει συναρτήσει της φωτεινότητας στην επιφάνεια εργασίας του. Στη συνέχεια δημιουργούνται και αξιολογούνται δύο νέα ξεχωριστά μοντέλα με βάση την μέθοδο των Τεχνητών Νευρωνικών Δικτύων (ΤΝΔ), που έχουν ως στόχο την πρόβλεψη της φωτεινότητας στην επιφάνεια εργασίας ανάλογα τις εξωτερικές συνθήκες και τα χαρακτηριστικά του κάθε χώρου καθώς και τον προσδιορισμό αντίστοιχων δράσεων που θα εκτελέσει ο κάθε χρήστης υπό τις συνθήκες αυτές. Τέλος γίνεται χρήση της ασαφούς λογικής για τη δημιουργία ενός νέου προσωποποιημένου μοντέλου που παράγει κάθε στιγμή την τιμή της βέλτιστης φωτεινότητας στην επιφάνεια εργασίας, βασιζόμενο αποκλειστικά στις μετρήσεις φωτεινότητας του κάθε χώρου. Τα βασικά πλεονεκτήματά του είναι ότι παράγει τιμές φωτεινότητας που ελαχιστοποιούν την πιθανότητα παρέμβασης του χρήστη και ότι οι ημερήσιες μορφές της προβλεπόμενης φωτεινότητας προσεγγίζουν την μορφή της φυσικής φωτεινότητας που θα υπήρχε στον κάθε χώρο.
Τα τέρατα σε ελληνικούς, τουρκικούς και σλαβικούς μύθους
Authors: Χαμζαδάκη Γεωργία
Published: September 2021

Η παρούσα διατριβή μελετά συγκριτικά τα τέρατα στην Ελληνική, Σλαβική και Τουρκική μυθολογία ως εργαλεία για τη διαχείριση του παιδικού φόβου, εφαρμόζοντας τα ευρήματα στην αντιμετώπιση του θύτη στις περιστάσεις σχολικού εκφοβισμού. Τα τέρατα μελετώνται στη συμβολική τους λειτουργία στους μύθους, μέσα από το πρίσμα της Αναλυτικής και της Ψυχολογίας του Βάθους και τις θεωρίες των S. Freud, C.G.Jung και J.Campbell, σε δύο κατηγορίες: α) στην κατηγορία των εσωτερικών τεράτων, που αντιστοιχεί στον εσωτερικό φόβο των παιδιών και β) στην κατηγορία των εξωτερικών τεράτων που αντιστοιχεί στους θύτες στην περίσταση του σχολικού εκφοβισμού. Για κάθε κατηγορία γίνονται παιδαγωγικές προτάσεις παιδαγωγικής αξιοποίησης των μύθων, και παρουσιάζονται συγκριτικά μύθοι από τις τρεις μυθολογίες. Η ανάλυση των μύθων βασίζεται στη μέθοδο της συγκριτικής μυθολογίας, όπως την όρισαν οι Joseph Campbell και ο Carl G.Jung και στη μέθοδο της θεματικής ανάλυσης.
Περιβαλλοντική - υδρογεωλογική έρευνα στη λεκάνη Θηβών με έμφαση στην προέλευση του εξασθενούς χρωμίου στα υπόγεια νερά από φυσικούς και ανθρωπογενείς παράγοντες
Authors: Κοιλάκος Δημήτριος
Published: September 2021

Η πεδιάδα της Θήβας είναι μια περιοχή με ιδιαίτερο ερευνητικό ενδιαφέρον, καθώς συνυπάρχον ανθρωπογενείς και γεωγενείς παράγοντες που μπορούν δυνητικά να συνεισφέρουν στην παρουσία του εξασθενούς χρωμίου στο περιβάλλον. Υψηλές συγκεντρώσεις εξασθενούς χρωμίου, μετρήθηκαν σε 121 δείγματα υπογείων νερών. Σε αυτό το σύνθετο περιβάλλον της λεκάνης της Θήβας. Τα δείγματα νερών εξετάστηκαν ως προ τη χημική τους σύσταση, με αναλύσεις κύριων ιόντων και βαρεών μετάλλων. Συνδυαστικά, η παρουσία των ανθρωπογενών και γεωγενών παραγόντων κατέστησαν αναγκαία την παρακολούθηση των συγκεντρώσεων του εξασθενους χρωμίου. Το χρώμιο μπορεί να είναι είτε ανθρωπογενούς, είτε γηγενούς προέλευσης συμπέρασμα στο οποίο καταλήγουν πλείστες βιβλιογραφικές πηγές. Το γεωλογικό περιβάλλον της περιοχής χαρακτηρίζεται από τους περιδοτίτες και τα οφιολιθικά mélange της περιοχής Μουρίκι – Πλατανάκι, ενώ τα διαβρωμένα τους υλικά συμμετέχουν με σημαντικό ποσοστό στην σύσταση των κλαστικών ιζημάτων της λεκάνης των Θηβών. Oι ανθρωπογενείς δραστηριότητες συνίστανται στην παρουσία ρυπογόνων βιομηχανιών, βιοτεχνικών και ζωοτροφικών μονάδων αλλά και την υπερεκμετάλλευση της γεωργικής γής. Με τη βοήθεια της ισοτοπικής υδρολογίας και τη μέτρηση επιλεγμένων δειγμάτων για ισότοπα χρωμίου και στροντίου, προσδιορίστηκαν οι περιοχές γεωγενών (ανατολική πλευρά της πεδιάδας) και ανθρωπογενών επιδράσεων (δυτική πλευρά της πεδιάδας). H στατιστική ανάλυση των χημικών αναλύσεων και η ερμηνεία αυτών, υπέδειξαν την προέλευση της ρύπανσης αλλά επίσης και για την συνεισφορά των παραγόντων στα ποιοτικά χαρακτηριστικά των υπογείων νερών. Η εφαρμογή των ιοντικών λόγων έδωσε περισσότερα στοιχεία για τα γεωλογικά περιβάλλοντα δημιουργίας εξασθενούς χρωμίου, και κατέδειξε την επιρροή του οφιολιθικού υποβάθρου (αυξημένες συγκεντρώσεις μαγνησίου), όπως επίσης και την επίδραση εβαποριτικών υπολειμματικών αλάτων θαλάσσιας προέλευσης που ευνοούν τη δημιουργία και διατήρηση του εξασθενούς χρωμίου. Η περαιτέρω επεξεργασία των αναλύσεων κατέδειξε έντονα ρυπαντικά φαινόμενα λόγω των γεωργικών δραστηριοτήτων (υψηλές συγκεντρώσεις νιτρικών) που καθιστούν μεγάλο μέρος του υπόγειου νερού ακατάλληλο για ανθρώπινη κατανάλωση.
Η ψηφιακή αφήγηση (digital storytelling) ως διδακτικό εργαλείο στο μάθημα της λογοτεχνίας
Authors: Γκουτσιουκώστα Ζησούλα
Published: September 2021

Η παρούσα εργασία συνιστά την πρώτη απόπειρα συστηματικής διερεύνησης της αξιοποίησης της ψηφιακής αφήγησης (digital storytelling) στη λογοτεχνική εκπαίδευση. Πρόκειται για την καταγραφή και ανάλυση των δεδομένων μιας έρευνας-δράσης, με στόχο τον έλεγχο και την ανάδειξη του σύνθετου και δυναμικού παιδαγωγικού ρόλου, τον οποίο μπορεί να λάβει η ψηφιακή αφήγηση ως καινοτόμο εκπαιδευτικό εργαλείο σε ένα σύγχρονο μάθημα λογοτεχνίας. Η εργασία συνιστά πεδίο τομής θεωρητικών προσεγγίσεων από το χώρο της λογοτεχνικής εκπαίδευσης, των πολυγραμματισμών και του κριτικού γραμματισμού με τη συζήτηση γύρω από τη χρήση της ψηφιακής αφήγησης στην εκπαίδευση. Η έρευνα, η οποία ακολουθεί τη σπειροειδή εξέλιξη της έρευνας δράσης διήρκεσε τρία χρόνια και πραγματοποιήθηκε σε δημόσιο γενικό λύκειο αγροτικής περιοχής της περιφέρειας Θεσσαλίας. Κατά τους δύο πρώτους κύκλους, η ψηφιακή αφήγηση δοκιμάστηκε στις τάξεις όπου η εκπαιδευτικός-ερευνήτρια δίδασκε το μάθημα της λογοτεχνίας και, κατά τον τελευταίο κύκλο, σε ένα πρόγραμμα σχολικών δραστηριοτήτων όπου ο κύκλος της ψηφιακής αφήγησης συνδυάστηκε με τη λέσχη ανάγνωσης και τη δημιουργική γραφή. Κατά τη διάρκεια της έρευνας, η ψηφιακή αφήγηση δοκιμάστηκε πολλαπλά. Ενσωματώθηκε σε όλες τις φάσεις του μαθήματος της λογοτεχνίας και χρησιμοποιήθηκε τόσο από την εκπαιδευτικό-ερευνήτρια, όσο και κυρίως από τους ίδιους τους μαθητές ως εναλλακτική των καθιερωμένων σχολικών εργασιών. Επιχειρήθηκε η σύνδεση μιας ποικιλίας δραστηριοτήτων από κάθε φάση της διδασκαλίας με τη δημιουργία διαφορετικών τύπων ψηφιακών αφηγήσεων και συγκεντρώθηκαν συνολικά 40 μαθητικές ψηφιακές ιστορίες. Στη διατριβή προτείνεται ένα αναλυτικό πλάνο σταδίων δράσης και αναστοχασμού, υπό το πρίσμα της παιδαγωγικής των πολυγραμματισμών, για την υλοποίηση ενός εργαστηρίου ψηφιακής αφήγησης στο μάθημα της λογοτεχνίας και κατατίθεται μια νέα μεθοδολογική πρόταση για την ανάλυση της ψηφιακής αφήγησης, η οποία συνδυάζει την πολυτροπική ανάλυση και την κοινωνική σημειωτική με τη θεματική ανάλυση. Οι ψηφιακές ιστορίες αντιμετωπίζονται ως σχέδια (designs) και αξιοποιούνται οι έννοιες του μετασχηματισμού, της μεταγωγής και της διαμεσολάβησης. Η ανάλυση των δεδομένων της έρευνας ανέδειξε το σπουδαίο εύρος των δυνατοτήτων της ψηφιακής αφήγησης και τη δυναμική της για την ανανέωση της λογοτεχνικής εκπαίδευσης. Η ψηφιακή αφήγηση φάνηκε ότι μπορεί να συμβάλει στην κινητοποίηση των μαθητών και την προώθηση της φιλαναγνωσίας, την καλλιέργεια παραδοσιακών και σύγχρονων γραμματισμών και την άσκηση της κριτικής δημιουργικότητας.
Η Ευρωπαϊκή Ένωση μέσα από τα σχολικά εγχειρίδια και τα καινοτόμα προγράμματα στην πρωτοβάθμια εκπαίδευση
Authors: Βουρδόγλου Δήμητρα
Published: September 2021

Οι έννοιες της Ευρώπης και της Ευρωπαϊκής Ένωσης (Ε.Ε.) είναι συνυφασμένες μεταξύ τους. Το όραμα της ενωμένης Ευρώπης, σήμερα Ευρωπαϊκή Ένωση (Ε.Ε.), έχει τις ρίζες του βαθιά στο ιστορικό παρελθόν της γηραιάς ηπείρου. Η ευρωπαϊκή σύγκλιση καταδεικνύει την απόφαση των κρατών της Ευρώπης να συνεργαστούν σε όλους τους τομείς. Η εκπαίδευση αποτελεί την κινητήρια δύναμη στη διαδικασία της ευρωπαϊκής ολοκλήρωσης. Η ενωσιακή εκπαιδευτική πολιτική, σεβόμενη την αρχή της επικουρικότητας, υιοθετεί δράσεις και πρωτοβουλίες, προκειμένου να αναπτυχθεί ένα αίσθημα «ανήκειν» σε όλους τους ευρωπαίους μαθητές. Σημαντικό εργαλείο, ώστε να αναπτύξουν οι μαθητές μια κοινή ευρωπαϊκή ταυτότητα εντός του ποικιλόμορφου ευρωπαϊκού πλαισίου, αποτελούν τα Ευρωπαϊκά Εκπαιδευτικά Προγράμματα. Η Ελλάδα, ως εταίρος, συμμετέχει ισότιμα στην Ευρωπαϊκή Ένωση (Ε.Ε.) και ακολουθεί τις κοινές ευρωπαϊκές πολιτικές σε όλους τους τομείς συμπεριλαμβανομένης και της εκπαίδευσης. Τα σχολικά εγχειρίδια και τα Ψηφιακά Αποθετήρια Μαθησιακών Αντικειμένων (Learning Object Repository-LOR) Φωτόδεντρο, ως τα κύρια μορφωτικά αγαθά και φορείς ιδεολογίας, αλλά και τα προγράμματα που προτείνει το Υπουργείο Παιδείας και Θρησκευμάτων, πραγματώνουν τους σκοπούς της αγωγής και της εκπαίδευσης που η ελληνική πολιτεία προωθεί. Η ερευνητική στόχευση της παρούσας μελέτης, αφορά τη διερεύνηση της προβολής της Ευρώπης και της Ευρωπαϊκής Ένωσης (Ε.Ε.) μέσα στα κείμενα των γλωσσικών μαθημάτων της Πρωτοβάθμιας Εκπαίδευσης, αλλά και την ανάδειξη των τάσεων, μεταξύ των μαθητών της ίδιας βαθμίδας, αναφορικά με την Ευρωπαϊκή Ένωση (Ε.Ε.) και τη συμβολή των καινοτόμων Ευρωπαϊκών Προγραμμάτων. Η έρευνα διενεργήθηκε σε δύο επίπεδα. Αρχικά διερευνήθηκαν τα μηνύματα ρητά ή σιωπηρά που καταγράφονται στα σχολικά εγχειρίδια της Πρωτοβάθμιας Εκπαίδευσης που χρησιμοποιούνται στο γλωσσικό μάθημα και στα κείμενα του Ψηφιακού Αποθετηρίου Μαθησιακών Αντικειμένων (Learning Object Repository-LOR) Φωτόδεντρο-πολιτισμός και αφορούν την Ευρώπη και την Ευρωπαϊκή Ένωση (Ε.Ε.). Σε δεύτερο επίπεδο, κάνοντας εν μέρει χρήση κειμένων των εγχειριδίων, διερευνήθηκαν οι απόψεις των αποδεκτών μαθητών της Πρωτοβάθμιας Εκπαίδευσης (10-12 ετών) για την Ευρωπαϊκή Ένωση (Ε.Ε.) και τις πολιτικές της, αλλά και για τη συνεισφορά των καινοτόμων Ευρωπαϊκών Εκπαιδευτικών Προγραμμάτων (Erasmus+, Teachers4europe, eTwinning). Τα αποτελέσματα κατέδειξαν τον προσανατολισμό των κειμένων που διδάσκονται οι μαθητές, αναφορικά με την προβολή της Ευρώπης και της Ευρωπαϊκής Ένωσης (Ε.Ε.). Ανέδειξαν τις τάσεις που κυριαρχούν μεταξύ των μαθητών και αφορούν τις απόψεις τους για την Ευρωπαϊκή Ένωση (Ε.Ε.) και τη συνεισφορά των καινοτόμων Ευρωπαϊκών Εκπαιδευτικών Προγραμμάτων.
Πολυμεταβλητή ανάλυση αποτελεσματικότητας αντιαγγειογενετικών παραγόντων στο διαβητικό οίδημα της ωχράς κηλίδας
Authors: Χατζηράλλης Αλέξανδρος
Published: September 2021

Σκοπός: Σκοπός της μελέτης ήταν να συγκρίνει τα ανατομικά και λειτουργικά αποτελέσματα του ranibizumab έναντι του aflibercept σε ασθενείς με διαβητικό οίδημα ωχράς σε μακροχρόνια περίοδο παρακολούθησης και να αξιολογήσει παράγοντες που σχετίζονται με το οπτικό αποτέλεσμα σε πολυμεταβλητό μοντέλο. Υλικό και μέθοδος: Συμμετέχοντες σε αυτήν την προοπτική μελέτη ήταν 112 ασθενείς με διαβητικό οίδημα ωχράς, που έλαβαν ενδοϋαλοειδική θεραπεία είτε με ranibizumab (n=54) είτε με aflibercept (n=58). Τα δημογραφικά δεδομένα των ασθενών, η οπτική οξύτητα και χαρακτηριστικά από την οπτική τομογραφία συνοχής αξιολογήθηκαν κατά τη διάγνωση του οιδήματος και στους μήνες 1, 2, 3, 6, 12 και 18 μετά τη θεραπεία, ώστε να γίνει σύγκριση των δύο αντι-αγγειογενετικών παραγόντων. Επιπλέον, τελέστηκε πολυμεταβλητή ανάλυση, για να καθοριστούν οι παράγοντες που επηρεάζουν το οπτικό αποτέλεσμα. Αποτελέσματα: Κατά τον μήνα 18, η μέση οπτική οξύτητα των οφθαλμών που είχαν λάβει ranibizumab αυξήθηκε κατά 7.9 γράμματα σε σύγκριση με 6.9 γράμματα σε αυτούς που έλαβαν aflibercept, με μεγαλύτερο αριθμό εγχύσεων στην ομάδα του ranibizumab (9.2±2.3 vs. 7.6±2.1 εγχύσεις στην ομάδα του ranibizumab και aflibercept αντίστοιχα, p=0.0002). Η διαφορά στην οπτική οξύτητα και στο κεντρικό πάχος του αμφιβληστροειδούς δεν διέφερε ανάμεσα στις δύο ομάδες τον μήνα 18. Παράγοντες, που βρέθηκε να σχετίζονται με χαμηλή οπτική οξύτητα, ήταν η αυξημένη ηλικία, το αυξημένο πάχος του αμφιβληστροειδούς, η διαταραγμένη ελλειψοειδής ζώνη και τα υψηλά επίπεδα HbA1c ≥7.5%.Συμπεράσματα: Οι δύο αντι-αγγειονετικοί παράγοντες, ranibizumab και aflibercept, παρουσιάζουν παρόμοια ανατομικά και λειτουργικά αποτελέσματα σε ασθενείς με διαβητικό οίδημα ωχράς σε περίοδο παρακολούθησης 18 μηνών. Είναι σημαντικό να μελετώνται και να καθορίζονται παράγοντες, που επηρεάζουν την οπτική οξύτητα, για την εξατομίκευση της θεραπείας.
Development and characterization of an intense attosecond pulse source for XUV-pump-XUV-probe experiments
Authors: Ορφανός Ιωάννης
Published: September 2021

Πολλοί επιστημονικοί τομείς στην τεχνολογία και τη βασική έρευνα (ατομική-μοριακή και στερεάς κατάστασης φυσική, χημεία, βιολογία) θα αποκομίσουν τεράστιο όφελος από τη διερεύνηση της αλληλεπίδρασης φωτός-ύλης σε χρονικές κλίμακες της ατομικής μονάδας του χρόνου. Επίσης, οι μελέτες σε πραγματικό χρόνο αρκετών θεμελιωδών διαδικασιών στη μικροσκοπική κλίμακα περιλαμβάνουν χαρακτηριστικούς χρόνους της τάξης της περιόδου της πυρηνικής κίνησης και της κίνησης ηλεκτρονίων σε μόρια ή άτομα. Για την μελέτη τέτοιων διαδικασιών απαιτείται χρονική ανάλυση λίγων-φεμπτοδευτερολέπτων (fsec) (1 fsec = 10-15 sec) και αττοδευτερολέπτων (asec) (1 asec = 10-18 sec) για να ληφθούν στιγμιότυπα της εξέλιξής τους. Εργαλεία για τέτοιες μελέτες είναι οι παλμοί φωτός με διάρκεια στην κλίμακα χρόνου asec στο ακραίο υπεριώδες (XUV). Οι ισχυροί παλμοί asec θα είναι επωφελείς για τέτοιες έρευνες δεδομένου ότι μπορούν να προκαλέσουν μη γραμμικές διεργασίες σε ένα ατομικό ή μοριακό σύστημα και ως εκ τούτου μπορούν να χρησιμοποιηθούν για μελέτες δυναμικής εξαιρετικά γρήγορης σε μια διαμόρφωση ανιχνευσης με την μέθοδο XUV-pump-XUV probe. Ο στόχος της διατριβής μου είναι η ανάπτυξη και ο χαρακτηρισμός μιας ισχυρής πηγής XUV asec με την υψηλότερη ένταση XUV που έχει αναφερθεί ποτέ και την εφαρμογή αυτής της πηγής για μελέτες ανιχνευτών XUV-pump-XUV στο μη γραμμικό οπτικές διαδικασίες στην περιοχή του XUV. Οι εργασία πραγματοποιήθηκε στο εργαστήριο Attosecond Science and Technology (AST) στο ΙΤΕ-IESL.
Διαστρωμάτωση κινδύνου ασθενών με σύνδρομο Brugada
Authors: Γεωργόπουλος Σταμάτης
Published: September 2021

Ο αιφνίδιος καρδιακός θάνατος αποτελεί ένα τραγικό γεγονός. Ένα από τα νοσήματα που συσχετίζονται άμεσα με την εμφάνιση αιφνίδιου καρδιακού θανάτου είναι το σύνδρομο Brugada. Από το 1992, όταν περιγράφηκε για πρώτη φορά αυτή η κλινική οντότητα, έχει γίνει μεγάλη πρόοδος στην κατανόηση των παθοφυσιολογικών μηχανισμών του συνδρόμου, στη διάγνωση και στη θεραπεία. Η εμφύτευση απινιδιστή παραμένει έως σήμερα η αποτελεσματικότερη θεραπευτική παρέμβαση για την αποφυγή του αιφνίδιου καρδιακού θανάτου. Ωστόσο είναι μια παρέμβαση που δεν στερείται μακροχρόνιων επιπλοκών, οι οποίες επηρεάζουν τη νοσηρότητα και θνητότητα των ασθενών. Η απόφαση εμφύτευσης απινιδιστή εξαρτάται άμεσα από τον κίνδυνο που διατρέχει ένας ασθενής για την εμφάνιση αιφνίδιου καρδιακού θανάτου. Όπως είναι φανερό, η διαστρωμάτωση του κινδύνου των ασθενών είναι μείζονος σημασίας στη διαχείριση και αντιμετώπιση των ασθενών. Στη βιβλιογραφία υπάρχουν διαφορετικά και αντικρουόμενα δεδομένα σχετικά με την προγνωστική αξία διάφορων κλινικών, ηλεκτροκαρδιογραφικών ή ηλεκτροφυσιολογικών δεικτών και το συγκεκριμένο πεδίο παραμένει ασαφές. Η παρούσα μελέτη αφορά τη διαστρωμάτωση αρρυθμιολογικού κινδύνου των ασθενών με σύνδρομο Brugada με στόχο την ανεύρεση ενός πολυπαραγοντικού μοντέλου διαστρωμάτωσης που θα συνεισφέρει στη βελτιστοποίηση της αντιμετώπισης των ασθενών.
Τα πανηγύρια της Ικαρίας
Authors: Μπαρέλη Μαρία
Published: September 2021

Αυτή η μελέτη εστιάζει στα πανηγύρια στο νησί της Ικαρίας, σε χρονικό βάθος που καθορίστηκε από το αρχειακό υλικό που έφερε στην επιφάνεια η μακροχρόνια έρευνα πεδίου, τον 17ο αιώνα, και σε χρονικό όριο που τέθηκε από τις επιστημολογικές και θεωρητικές επιλογές της ερευνήτριας, τον 20ό αιώνα. Αποσκοπεί σε μια ανθρωπολογική κατανόηση της κοινωνίας της Ικαρίας, με όχημα τη συγκεκριμένη πολιτισμική πρακτική, όπως αυτή έχει αναπαραχθεί και μετασχηματιστεί στη διάρκεια του χρόνου. Το θεωρητικό και μεθοδολογικό σχήμα, με το οποίο προσεγγίζονται τα πανηγύρια της Ικαρίας, αντλεί σημαντικά από τις θεωρητικές συζητήσεις τις σχετικές με το δώρο και τα κοινά. Οι έννοιες αυτές, που προέκυψαν από την έρευνα πεδίου, αξιοποιούνται για την ευρετική τους δύναμη και στη βάση τους οργανώνεται το πραγματολογικό υλικό της έρευνας. Βασική θέση της παρούσας μελέτης -και, ταυτόχρονα, ζήτημα προς τεκμηρίωση- είναι ότι τα πανηγύρια της Ικαρίας δεν είναι παρά η επιτομή μιας οικονομίας του δώρου, η οποία με τη σειρά της θεμελιώνεται και πλέκεται αξεδιάλυτα με μια μακραίωνη παράδοση των κοινών ή «κουλτούρα των κοινών γαιών». Οι συνέχειες, ασυνέχειες και ρήξεις, που εγγράφονται στον εφήμερο χρονότοπο των πανηγυριών διαφορετικών ιστορικών εποχών, φέρνουν στην επιφάνεια ιστορικές διαδικασίες περιφράξεων των κοινών, όπως και της αντίθετης κίνησης, της δημιουργίας και ανανέωσης των κοινών ή των από-περιφράξεών τους. Η προσφορά, το ηθικό νόμισμα που κυκλοφορεί διαχρονικά στην τοπική οικονομία του δώρου, αποκρυσταλλώνεται σε κοινωφελή έργα. Αυτά, με τη σειρά τους, αναπαράγουν και ανανεώνουν τα κοινά των χωριών του νησιού ή δημιουργούν νέα κοινά εντός και εκτός των γεωγραφικών ορίων των χωριών. Παράλληλα, κάθε φορά που τελείται ένα πανηγύρι ανανεώνονται οι ταυτότητες που απορρέουν από τη συμμετοχή σε χρονότοπους του «εμείς». Ωστόσο, η επίτευξη ενός «όλοι μαζί» δεν είναι ποτέ δεδομένη· στο Ιανό πρόσωπο των πανηγυριών αποκαλύπτονται οι πολλαπλές και αντιφατικές δυνατότητες που διανοίγονται κάθε φορά στον χρονότοπο ενός πανηγυριού.
Τα Ρωμαϊκά του Αλέξανδρου Μαυροκορδάτου
Authors: Τζελέπης Δημήτριος
Published: September 2021

Θέμα της παρούσας διδακτορικής διατριβής είναι η κριτική έκδοση των Ῥωμαϊκῶν, ενός ανέκδοτου ιστορικού κειμένου του Αλέξανδρου Μαυροκορδάτου, του αποκαλούμενου «ἐξ ἀπορρήτων» (1641-1709). Για τον καταρτισμό του κειμένου λήφθηκαν υπ’ όψιν τα μέχρι πρότινος γνωστά τρία χειρόγραφα (Ρουμανικής Ακαδημίας 700, Μουσείου Μπενάκη 156 και Εθνικής Βιβλιοθήκης της Ελλάδος ΜΠΤ 7), τα οποία περιέχουν τα πρώτο και το τρίτο τμήμα της ρωμαϊκής αυτής ιστορίας, καθώς και το χειρόγραφο της Ρουμανικής Ακαδημίας 1194, το οποίο περιέχει το ενδιάμεσο –αγνώστου μέχρι και τις ημέρες μας τύχης– δεύτερο τμήμα. Το χειρόγραφο αυτό, το οποίο δεν έτυχε της κατάλληλης προσοχής από τους μελετητές –παρά το γεγονός πως ήταν καταλογογραφημένο ήδη από το 2004 στον τρίτο τόμο των χειρογράφων της Ακαδημίας–, εντοπίστηκε εσχάτως (Ιούνιος 2019) από τον γράφοντα. Του κειμένου προτάσσεται μία εκτενής εισαγωγική μελέτη, η οποία επιχειρεί να καλύψει ζητήματα που αφορούν στη ζωή αλλά και το έργο του συγγραφέα. Ειδικότερα, περιλαμβάνονται σε αυτήν α) τα εργοβιογραφικά του συγγραφέα, συμπληρώνοντας τα όποια κενά συναντούμε στη σχετική βιβλιογραφία ή διορθώνοντας τα λάθη τα οποία διατυπώθηκαν κατά καιρούς από διάφορους μελετητές. Επίσης, β) σχολιάζεται η δομή τόσο της ευρύτερης ιστορικής σύνθεσης στην οποία εντάσσονταν τα Ῥωμαϊκά (πρόκειται για το έργο Ἐπιτομαὶ παντοδαπῆς ἱστορίας), καθώς και του ίδιου του έργου, όπως επίσης και τα χαρακτηριστικά εκείνα γνωρίσματα που καθορίζουν την ταυτότητά του. Τμήμα, όμως, της εισαγωγής αποτελεί γ) και μια απόπειρα αναζήτησης των πηγών της συγκεκριμένης ιστορικής μελέτης του Μαυροκορδάτου, τόσο αυτών που αποκαλύπτονται από τον ίδιο όσο και των λανθανουσών, καθώς επίσης και ο τρόπος πραγμάτευσής τους από τον ιστορικό. Μελετάται, επίσης, δ) η φυσιογνωμία του έργου, με την εξέταση διαφόρων πλευρών του, όπως, για παράδειγμα, του ζητήματος της πολιτικής ή της γλώσσας. Η εισαγωγή ολοκληρώνεται ε) με την περιγραφή των χειρογράφων τα οποία διασώζουν το κείμενο και χρησιμοποιήθηκαν κατά τον καταρτισμό της έκδοσης. Στο τελευταίο αυτό κεφάλαιο κατατίθενται και τα στοιχεία εκείνα που αποδεικνύουν την πατρότητα του εσχάτως ευρεθέντος χειρογράφου, ζήτημα ιδιαιτέρως σημαντικό, αν λάβουμε υπ’ όψιν το γεγονός πως το εν λόγω χειρόγραφο είναι ακέφαλο, με αποτέλεσμα να μην δηλώνεται ρητά πουθενά ποιος υπήρξε ο συγγραφέας του κειμένου που αυτό διασώζει. Το κείμενο, τέλος, συνοδεύεται από εκτενές γλωσσάρι, στο οποίο περιλαμβάνονται δύσκολες και ασυνήθιστες λέξεις της αρχαίας ελληνικής γλώσσας που συναντούμε στο κείμενο. Στο παράρτημα –τμήμα ύστατο της έκδοσης– καταγράφονται όλες οι παροιμιακού χαρακτήρα φράσεις οι οποίες διανθίζουν την ιστορική αφήγηση.
Μορφολογία, οικολογία και συμπεριφορά των κόκκινων δασικών μυρμηγκιών στη Βόρεια Ελλάδα
Authors: Τσίκας Άγγελος
Published: September 2021

Ο ρόλος των κόκκινων δασικών μυρμηγκιών στο δασικό οικοσύστημα είναι πολύ σημαντικός, επηρεάζοντας τον αριθμό και την αφθονία των ειδών της πανίδας, τη διασπορά και την αύξηση της χλωρίδας, και το αβιοτικό περιβάλλον. Η σπουδαιότητά τους για το δασικό οικοσύστημα ήταν ήδη γνωστή από το 19ο αιώνα, και έχει μελετηθεί στα δάση της Β. Ευρώπης. Στα δάση της Μεσογείου, όπου υπάρχει μεγαλύτερη βιοποικιλότητα και οι δασοκομικές πρακτικές διαφέρουν, ενώ υπάρχουν κάποιες αναφορές για την ύπαρξή τους, ελάχιστα έχουν όμως μελετηθεί. Η παρούσα έρευνα είχε σκοπό τη μελέτη της μορφολογίας των πληθυσμών των κόκκινων δασικών μυρμηγκιών στην Ελατιά Ν. Δράμας και στον Λαϊλιά Ν. Σερρών και των αλλομετρικών κανόνων που ισχύουν σε αυτούς, καθώς και ως προς την επίδραση των φωλιών τους στο δασικό έδαφος που βρίσκεται πέριξ των φωλιών. Για να επιτευχθούν οι στόχοι συλλέχθηκαν εργάτριες από 30 φωλιές από τους δύο πληθυσμούς, καθώς και δείγματα εδάφους από 5 φωλιές και το περιβάλλον έδαφος. Και στους δύο πληθυσμούς βρέθηκε μεγάλο εύρος μεγεθών και τα διάφορα όργανα βρέθηκε να έχουν αρνητικές αλλομετρικές σχέσεις με το συνολικό μέγεθος. Οι αλλομετρικές σχέσεις διαφέρουν όμως μεταξύ των πληθυσμών. Το pH βρέθηκε να αυξάνεται σταδιακά όσο πλησιάζουμε στη φωλιά, η οποία τείνει να το ουδετροποιήσει. Οι συγκεντρώσεις C καιN στο υπέργειο μέρος της φωλιάς βρέθηκαν πολύ υψηλότερες από το έδαφος στο κέντρο της φωλιάς, αλλά και από το έδαφος πέριξ αυτής μειώνονται πιο απότομα όσο απομακρυνόμαστε από αυτήν. Οι υψηλές συγκεντρώσεις είναι μόνο τοπικές στις φωλιές και δε μεταβάλλουν τις χημικές ιδιότητες του δασικού εδάφους συνολικά, αλλά συμβάλλουν στη χωρική ετερογένεια του δασικού εδάφους και στους γεωχημικούς κύκλους.
Ugo Pirro
Authors: Carelli Donata
Published: September 2021

Η διδακτορική διατριβή «Ugo Pirro: Η γραφή του πολέμου. Ένας συγγραφέας με ποδήλατο στους δρόμους της Ελλάδας» ανασυνθέτει για πρώτη φορά τη μεστή ζωή του Ugo Pirro, καλλιτεχνικό ψευδώνυμο του Ugo Mattone, με αφετηρία την υιοθέτηση του συγκεκριμένου ψευδώνυμου. Έχοντας σταλεί να υπηρετήσει ως στρατιώτης στη Γιουγκοσλαβία και στην Ελλάδα, είναι σε αυτή τη χώρα που ό,τι χαραχτεί στη μνήμη του θα αποτελέσει υλικό για το πρώτο του μυθιστόρημα «Le soldatesse» το οποίο στο σύνολό του διαδραματίζεται μεταξύ Βόλου, Αθήνας και Θήβας κατά τη διάρκεια της Ιταλικής εισβολής στην Ελλάδα. Εκεί ήταν που ωρίμασε μέσα του μια πικρή και απομυθοποιημένη εικόνα του πολέμου καθώς και η συνειδητοποίηση ότι δεν αρκεί μια διαταγή από ψηλά για να φέρει την έχθρα ανάμεσα σε δυο λαούς που αισθάνονται τόσο κοντά. Στα επόμενα χρόνια θα ακολουθήσουν άλλα τρία μυθιστορήματα με θέμα τον πόλεμο, «Mille tradimenti», «Jovanka e le altre» και «L’sola in terraferma», στα οποία μπορεί κανείς ήδη να διακρίνει το ύφος και την ειρωνική χροιά του σπουδαίου μελλοντικού και πολυβραβευμένου σεναριογράφου ταινιών όπως «A ciascuno il suo», «Indagine su un cittadino al di sopra di ogni sospetto», «Il giardino dei Finzi Contini», «La classe operaia va in paradiso», «La proprietà privata non è più un furto» καθώς και πολλών άλλων διάσημων ταινιών του ιταλικού κινηματογράφου.
Αρχιτεκτονική γλυπτική της Θεσσαλονίκης
Authors: Τζιτζιμπάση Αντιγόνη
Published: September 2021

Η διατριβή εστιάζει στη μελέτη ενός σημαντικού συνόλου, από 220 αρχιτεκτονικά γλυπτά της Θεσσαλονίκης (κιονόκρανα, επιθήματα, αμφικιονόκρανα, πρόβολοι, πεσσόκρανα, επίκρανα και ψευδεπίκρανα), που χρονολογούνται από την παλαιοχριστιανική εποχή (4ος-7ος αι.) ως τους λεγόμενους «σκοτεινούς χρόνους»(μέσα 7ου-μέσα 9ου αι.) και την άλωση του 904 από τους Σαρακηνούς, που αποτελεί και το χρονικό όριο της μελέτης. Το εξεταζόμενο υλικό ανήκει στη συλλογή γλυπτών του Μουσείου Βυζαντινού Πολιτισμού. Μεγάλο μέρος του υλικού προέρχεται από τη συλλογή γλυπτών της Ροτόντας-η συγκρότηση της οποίας ξεκίνησε στις αρχές του 20ου αι.-ενώ αρκετά από τα εξεταζόμενα γλυπτά προέρχονται από ανασκαφές μέσα στην πόλη. Στη μελέτη γίνεται τυπολογική κατάταξη και συγκρότηση συνόλων, συσχετισμός με μνημεία και ανασκαφικές θέσεις της Θεσσαλονίκης και με σταθερά χρονολογημένα έργα. Μελετάται η εξέλιξη της γλυπτικής παραγωγής με βάση τη φόρμα και τον διάκοσμο και διερευνάται η σχέση της Θεσσαλονίκης με τη γλυπτική της Κωνσταντινούπολης και η διακίνηση καλλιτεχνικών τάσεων με άλλες περιοχές της αυτοκρατορίας. Ακόμη, διερευνώνται ζητήματα σχετικά με τον τρόπο εργασίας των μαρμαράδων, την ανίχνευση εργαστηρίων γλυπτικής και αξιοποιούνται αποτελέσματα από χημικές αναλύσεις σε επιχρυσωμένο μέλος. Επισημαίνονται στοιχεία που αφορούν την εξέλιξη της γλυπτικής παραγωγής και αντλούνται πληροφορίες που εμπλουτίζουν τις γνώσεις μας για τη Θεσσαλονίκη, επιβεβαιώνοντας την συνεχή ιστορική της παρουσία.
Αστικός χώρος και στρατηγικός σχεδιασμός στα Βαλκάνια
Authors: Γκιουφή Κλεονίκη
Published: September 2021

Αντικείμενο της έρευνας αποτελεί η εικόνα της πόλης ως καθοριστικός παράγοντας στη διαμόρφωση της αστικής ταυτότητας, σε άμεση συνάρτηση με τις αστικές πολιτικές και το σχεδιασμό. Στο πλαίσιο της γεωγραφικής περιοχής αναφοράς, το βαλκανικό χώρο, εξετάζονται ζητήματα σχεδιασμού της πόλης με σκοπό τα στοιχεία που θα προκύψουν να ληφθούν υπόψη στην ανάδειξη της αστικής ταυτότητας με άξονα τη βιώσιμη ανάπτυξη. Σχετικά με τις πόλεις αναφοράς, πρόκειται για τις βαλκανικές πρωτεύουσες Πρίστινα (Κόσοβο), Σόφια (Βουλγαρία) και Βουκουρέστι (Ρουμανία). Η εικόνα αποτελεί σημαντικό χαρακτηριστικό ενός τόπου έτσι ώστε να υπολογίζεται στο σχεδιασμό του χώρου και τις λειτουργικές διαστάσεις του. Τα στοιχεία σύνθεσης της εικόνας της πόλης, και κατ’ επέκταση η αστική ταυτότητα, διαμορφώνονται σε μεγάλο βαθμό από τις ιστορικές, τις κοινωνικοοικονομικές και πολιτιστικές συνθήκες, τις ατομικές και κοινωνικές δραστηριότητες στο χώρο και το χρόνο. Παράμετροι που πρέπει να ληφθούν υπόψη στο σχεδιασμό μιας πόλης γενικότερα συναρτώνται με το περιβάλλον, φυσικό και ανθρωπογενές. Ιδιαίτερα για το χώρο των Βαλκανίων προκύπτουν ερευνητικά ερωτήματα σχετικά με την εικόνα των αστικών κέντρων, την εφαρμογή αστικών πολιτικών και τον σχεδιασμό γενικών στόχων χωρικής ανάπτυξης. Σε πρώτο επίπεδο, μέσα από βιβλιογραφικές πηγές, έρευνες και διαδικτυακούς τόπους, γίνεται προσπάθεια να αποσαφηνιστούν έννοιες που αφορούν το χώρο, το σχεδιασμό, την εικόνα της πόλης και την αστική ταυτότητα. Σε δεύτερο επίπεδο, μέσα από την επιτόπια παρατήρηση, την αποτύπωση σημείων ενδιαφέροντος, σε συνδυασμό με την ανάλυση των δεδομένων συνεντεύξεων και ερωτηματολογίων σε στοχευμένες ομάδες κοινού (κατοίκους, εργαζόμενους, επαγγελματίες, επιστημονική κοινότητα, εκπροσώπους δημοσίων φορέων) στις πόλεις αναφοράς, επιχειρείται η προσέγγισή τους με βάση τα γεωγραφικά, ιστορικά, κοινωνικοοικονομικά, περιβαλλοντικά, πολιτιστικά και αρχιτεκτονικά χαρακτηριστικά τους ώστε να αποδοθεί, όσο το δυνατόν καλύτερα, η εικόνα των αστικών κέντρων, το σύστημα σχεδιασμού τους και τα αναπτυξιακά σενάρια. Σκοπός είναι τα στοιχεία που θα προκύψουν μέσα από αυτή τη διερεύνηση να αποτελέσουν έναυσμα για προτάσεις συνέργειας στο πλαίσιο ενός προτύπου αειφόρου ανάπτυξης, ως στρατηγική επιλογή του ευρύτερου γεωγραφικού χώρου.
Συμφωνία για μεγάλη συμφωνική ορχήστρα
Authors: Χατζηθέμελη Ειρήνη
Published: September 2021

Πρόθεση της παρούσης εργασίας είναι η διερεύνηση της Συμφωνίας ως συνθετικής διαδικασίας, με επίκεντρο της σύγχρονη δημιουργία. Βασικός στόχος είναι η ανάλυση, μελέτη και εφαρμογή των διάφορων συνθετικών διαδικασιών που εμπλέκονται στη δημιουργία μιας Συμφωνίας για μεγάλη συμφωνική ορχήστρα. Δεδομένου ότι η λεπτομερής αναφορά σε ζητήματα ιστορικού, μορφολογικού και άλλου θεωρητικού ενδιαφέροντος δεν αποτελούν αντικείμενο της παρούσης έρευνας το πρώτο κεφάλαιο της εργασίας έχει καθαρά εισαγωγικό χαρακτήρα και παρουσιάζει σε γενικές γραμμές μόνο το θεωρητικό πλαίσιο που αφορά άμεσα την περαιτέρω πορεία. Πυρήνας αυτής της εργασίας είναι το δεύτερο κεφάλαιο το οποίο εστιάζει στη Συμφωνία αρ.4, Op.76 του σύγχρονου Έλληνα μουσουργού Ιωσήφ Παπαδάτου, η ανάλυση της οποίας θα παρουσιαστεί με λεπτομέρεια. Τέλος, μέρος της παρούσης διατριβής αποτελεί και η σύνθεση μια Συμφωνίας για μεγάλη συμφωνική ορχήστρα από την πλευρά της υποψηφίου διδάκτορος, η συνθετική διαδικασία της οποίας θα παρουσιαστεί στο τρίτο και τελευταίο κεφάλαιο αυτού του πονήματος.
Tο πλέγμα των ελληνοτουρκικών σχέσεων υπό το πρίσμα της γαλλικής διπλωματίας,1950 - 1960
Authors: Λιμπιτσιούνη Ανθή
Published: September 2021

Η παρούσα διδακτορική διατριβή πραγματεύεται το πλέγμα των ελληνοτουρκικών σχέσεων τη δεκαετία 1950 - 1960, επίκεντρο των οποίων ήταν οι εξελίξεις στο Κυπριακό, υπό το πρίσμα της γαλλικής διπλωματίας. Στο πλαίσιο αυτό, εξετάζονται αφ’ ενός οι απόψεις των Γάλλων διπλωματών για το ζήτημα της Κύπρου, όπως αποτυπώνονται στα διπλωματικά αρχεία του Quai d’ Orsay και αφ’ ετέρου ο ρόλος που διαδραμάτισαν στη διαμόρφωση της πολιτικής των γαλλικών κυβερνήσεων επί του θέματος, σε μία περίοδο που η Γαλλία αντιμετώπιζε ένα εξίσου σοβαρό πρόβλημα αποαποικιοποίησης. Στο πρώτο μέρος διερευνώνται οι εκτιμήσεις των Γάλλων διπλωματών για τις προσπάθειες που καταβλήθηκαν αρχής γενομένης από το δημοψήφισμα της 15ης Ιανουαρίου 1950, προκειμένου να εγερθεί το ζήτημα της Κύπρου στη Γενική Συνέλευση των Ηνωμένων Εθνών, αλλά και η στάση που τήρησε το Παρίσι επί του θέματος. Στο δεύτερο μέρος αναλύεται η κριτική που άσκησε η γαλλική διπλωματία τόσο στις πρωτοβουλίες που αναλήφθηκαν την περίοδο 1955 - 1959 για τη διευθέτηση του Κυπριακού, όσο και στη λύση που εν τέλει προκρίθηκε διά της υπογραφής τον Φεβρουάριο του 1959 των Συμφωνιών της Ζυρίχης και του Λονδίνου, απόρροια των οποίων ήταν η ανακήρυξη της ανεξαρτησίας της Κύπρου τον Αύγουστο του 1960.